
‏כ"א אב תשפ"ו
1. פרטי השכלתי וניסיוני
מנהל המרכז לבריאות הנפש באר יעקב- נס ציונה- מב"ן שב"ס מיולי 2016. ראש החוג לפסיכיאטריה, בית הספר לרפואה, אוניברסיטת תל אביב משנת 2016-2021. פרופסור מן המניין בפקולטה לרפואה, אוניברסיטת תל אביב, ראש בית הספר ללימוד המשך ברפואה, אוניברסיטת תל אביב משנת 2011-2016, עמית מחקר Massachusetts General Hospital, Harvard בשנים 2009- 2010. יושב ראש הועדה לנוירוסטימולציה מטעם המועצה הלאומית לבריאות הנפש משנת 2013. 
יושב ראש תת-הועדה לסל התרופות בפסיכיאטריה משנת 2013. חבר ועדת הבחינות להתמחות בפסיכיאטריה 2010-2014. חבר המועצה הלאומית לבריאות הנפש לשעבר יושב ראש האיגוד הישראלי לפסיכיאטריה ביולוגית. מנהל מחלקת אשפוז יום בבית החולים הפסיכיאטרי "שלוותה" 2001-2014. חבר וועדת הבחינות הארצית בפסיכיאטריה משנת 2012-2005. עמית מחקר  Johns Hopkins School of Medicine  במחלקה לחקר המוח , בארצות הברית משנת 1999-2001 . סגן מנהל מחלקה בבית החולים הפסיכיאטרי "שלוותה" 1995 - 1999. פרופ' בחוג לפסיכיאטריה, בית הספר לרפואה, אוניברסיטת תל-אביב משנת 2009 . תואר שני בהצטיינות, במנהל מערכות בריאות 2010. לימודי המשך ברפואה, החוג לפסיכיאטריה, אוניברסיטת תל-אביב 1993 - 1996. תלמיד בחוג לפסיכותרפיה בבית ספר לרפואה. בוגר בית הספר לרפואה בטכניון חיפה, בהצטיינות, בשנת 1989, רישיון רפואי מספר 21194.
2. מטרת חוות הדעת
אני הח"מ, פרופ' יחיאל לבקוביץ', התבקשתי על ידי ביהמ"ש לשמש מומחה רפואי בתחום הפסיכיאטרי, על מנת לחוות דעתי בדבר מצבו הרפואי של התובע עקב תאונת דרכים מיום 02.02.2025 בת.א. 78800-09-25 דוד יזרעילוב נ' התאגיד המנהל של המאגר לביטוח רכב חובה ("הפול") בע"מ, בבימ"ש השלום ראשון לציון. נתבקשתי לבדוק האם יש קשר סיבתי בין תאונת הדרכים המדוברת לתלונות ולטיפולים שעבר התובע, תוך התייחסות לשאלת הנכות הנפשית הזמנית או הצמיתה, ככל שזו קיימת. הריני מצהיר בזאת, כי ידוע לי היטב, שלעניין החוק הפלילי בדבר עדות שקר בביהמ"ש, דין תעודה זו כשהיא חתומה על ידי, כדין עדות בשבועה בבית המשפט. חוות דעת זו נסמכת על הנתונים המפורטים להלן.
3. המסמכים שהוצגו בפני לצורך עריכת חוות הדעת
· החלטת בית משפט השלום בראשון לציון, כבוד השופט יוני לבני, בתאריך 04.05.2026. 
· מכתבו של עו"ד אריאל פרייברג, משרד עו"ד פרייברג רסקין, ב"כ התובע, מיום 10.06.2026 על צורפותיו.
· מכתבו של עו"ד סימה לוין, משרד עו"ד גנות-עמיקם ושות', ב"כ הנתבעת, מיום 21.06.2026 על צורפותיו. 
· מסמכים מתיקו הרפואי של התובע, קופת חולים מכבי. 
· מסמכים מתיקו הרפואי של התובע במערך הרפואי של צה"ל. 
· תיאור שכתב מר יזרעילוב אודות עברו וקורותיו כחלק מבדיקה במרפאתי ביום 30.07.20262.
4. פרטים אישיים 
דוד יזרעילוב ; מספר ת.ז- 211497821 ; תאריך לידה- 30.07.2002 (בן 24) ; כתובת- אורי אלמוג 11 חולון; טלפון- 053-8296694 ; מצב משפחתי- רווק, ללא ילדים. עובד במוקד של הרכבת הקלה במשמרות.
5. רקע משפחתי 
מר יזרעילוב, רווק, ללא ילדים. נולד בארץ, עבר עם משפחתו לגיאורגיה ובגיל 5 שבו ארצה. השני מבין 4 אחים. אביו בן 47 ולו עסק, אימו ואחיו עובדים עימו. אחות נוספת לומדת ואח קטן שלומד בבית ספר יסודי. מתגורר בבית הוריו, מתארת קשר טוב עם המשפחה. לדבריו: "קשר בריא עם ההורים". 

6. תולדות עבר
מתוארת התפתחות ואבני דרך התפתחותיות תקינות. נולד בארץ ואז המשפחה עברה לגיאורגיה, בגיל 5 שב ארצה. בוגר ישיבה תיכונית בה השלים 12 שנ"ל. השלים שירות צבאי חובה כלוחם בגבעתי. השתחרר ומבצע מילואים. כיום עובד במוקד של הרכבת הקלה.
7. א. תורשה של הפרעות נפשיות 
לא תוארו הפרעות נפשיות במעגל המשפחתי הקרוב.
ב. מצב נפשי עובר לתאונה
בביקור אצל הנוירולוגית ד"ר אהרוני לודמילה, מיום 05.01.2020, תועד: "בן 17.5 בריא בד"כ. לפני מספר שנים שם לב על בעיות בקשב וריכוז, קשיים בלימודים. בקלות מוסח. שוכח דברים. קשיים לשבת במקום – משחק עם חפצים. לעתים אימפולסיבי. אין סיפור משפחתי של בעיות דומות...".
בסיכום ביקור, אצל רופא צבאי, ד"ר טורפשוילי נתיה, מיום 04.09.2022, תועד: ״...לחץ בבית חזה מזה יומיים עם דפיקות לב ללא עילפון, חש סחרחורת...״. 
8. תולדות הפרעה נפשית נוכחית
תיאור התאונה: 
מר יזרעילוב, היה מעורב בתאונת דרכים ביום 02.02.2025. הוא מתאר: "נסעתי עם האופנוע שלי ומשום מקום היה רכב שפרץ לנתיב והעיף אותי כמה מטרים קדימה איבדתי הכרה דיממתי והיה סכנה ממשית לחיי, פוניתי בניידת." 
בדו״ח מד"א, מיום 02.02.2025, תועד: "בהגיענו למקום המטופל שכוב על המדרכה כשסביבו כונני מד"א... בבדיקתנו בהכרה מלאה... המטופל נחבל בראשו... פונה לבקשתו לבית החולים תל השומר להמשך בירור וטיפול רפואי״. 
בביקור אצל הנוירולוגית ד"ר אהרוני לודמילה, מיום 10.02.2025, תועד: "בן 22 לפני מספר חודשים השתחרר מהצבא, היה מעורב במלחמה בכל הזירות. התחיל לסבול מנדודי שינה, מצב הרוח ירוד, כל היום חושב על הדברים הקשים שראה... מאז התאונה המצב הנפשי החמיר, גברו גם נדודי שינה..." הנוירולוגית אבחנה POST TRAUMATIC STRESS DISORDER, והמליצה על הפנייה לפסיכיאטר.
בסיכום ביקור, אצל קב"ן, המטפל קופרמן אבישי, מיום 18.06.2025, תועד: ״הרקע לפנייה: תאונת אופנוע קשה עם פציעת ראש לאחר השחרור מהצבא הסדיר (לפני מספר קטן של חודשים). אובדן אישי: נפילת חברים וחיילים באירועי 7 באוקטובר... מצב נפשי נוכחי תסמינים עיקריים הפרעות שינה: קושי בהירדמות, התעוררות מרובה (ישן כ6 שעות שינה בלילה) מחשבות טורדניות: מחשבות על מות החברים, זיכרונות טראומתיים רגשות אשמה: מתאר אשמת ניצולים – אשמה על היותו בחיים בעוד חבריו נפלו. קשיי קשב וריכוז מאז ומתמיד. עוררות: ניכרת תחושה כי הוא בעוררות ודריכות. למרות זאת, לדבריו אינו בעוררות מוגברת ביומיום. מחשבות אובדניות: נשללה מצוקה אובדנית. התמודדות ותמיכה נוטל תרופות להרגעה שניתנו לו ע"י רופא משפחה. נמנע משיתוף עם הסביבה ("לא מוציא כביסה מלוכלכת"). אמונת הבסיס שלו היא לא להראות חולשה ופגיעות ולא להיעזר בחברים ומשפחה. מתאר חשש מפני ניצול של חולשה אישית, דבר המוביל לסגירות... עולה חשד לPTSD אם כי החייל ממעט בשיתוף ולא ניתן לקבוע בוודאות...״. 
בביקור אצל רופאת משפחה, ד"ר ביניאשווילי מאיה, מיום 25.06.2025, תועד: "בביקור בתאריך 09/06/2025 תלונות על כאבי ראש, נדודי שינה, מצב הרוח ירוד, מחשבות על אירועים קשים שהיו במלחמה... מאז התאונה מצבו הפיזי ונפשי החמיר... רושם על PTSD...".
בביקור אצל רופאת משפחה, ד"ר ביניאשווילי מאיה, מיום 25.09.2025, תועד: "מתלונן על כאבי ראש צוואר וגב. קושי שינה וסחרחורת. קבלת מרשמים כרוניים...".
9. בדיקה פסיכיאטרית
בבדיקתו נראה כפי גילו, מסודר בהופעתו, ללא הפרעות בולטות בזיכרון, ללא קושי בריכוז לטווח קצר, יוצר קשר עין, התמצאות תקינה, אפקט אאותימי, ללא הפרעות בתוכן החשיבה. מהלך חשיבה תקין. חשיבה מאורגנת, תכנים תואמים, ללא פרסברציות, ללא מחשבות שווא, ללא הלוצינציות, שולל מחשבות אובדניות, שיפוט בגדר הנורמה.
בדיקתו של מר יזרעילוב במרפאתי 
בבדיקתו במרפאתי ביום 30.07.2026, תיאר מר יזרעילוב כי בעקבות התאונה חייו השתנו באופן ניכר: "השתניתי בזה שלא עבדתי כמה חודשים ואני מגיע ממשפחה שמרנית ועובדת ואני לא רגיל להיות עם קביים ונורא לא רציתי שיראו אותי במצב כזה. הייתי במלחמה ולא קרה לי כלום ופתאום דבר כזה קורה לי בבית והתחלתי לקחת תרופות להרגעה. חריקת בלמים הכי קטנה מלחיצה אותי אני לא מסוגל לנסוע עם מישהו שנוהג אני מעדיף לנהוג כדי שאני יהיה בשליטה. אני מגיע ממשפחה שמרנית מאוד ולא רציתי שזה יפגע לי בשידוכים בגלל שאני משתמש בתרופות".	 
10. סיכום ודיון
ההפרעה הנפשית ממנה סובל מר יזרעילוב כיום:
בהתבסס על המידע שבידי, רישומי התיק הרפואי, תיעודי המפגשים הפסיכיאטריים והפסיכולוגיים והבדיקה הפסיכיאטרית שביצעתי במרפאתי מצאתי כי מר יזרעילוב סובל כעת מהפרעה הסתגלותית מתמשכת של דיכאון וחרדה, אשר התפתחה על רקע שילוב של שני גורמי דחק משמעותיים – חוויותיו במהלך שירות המילואים במלחמת "חרבות ברזל" ותאונת הדרכים נשוא תביעה זו.
הפרעת ההסתגלות ממנה סובל מר יזרעילוב כיום נובעת מהתפתחות סימפטומים של חרדה, דיכאון, עצבנות, קשיי שינה, דריכות, אנהדוניה, הימנעות, חוסר שקט קל, ועוד. הסימפטומים הללו התפתחו על רקע התאונה נשוא התביעה. הפרעת ההסתגלות מתבטאת כיום בסימנים של חרדה, שינויים בשינה, דכדוך קל, חוסר סבלנות, ושינויים בתפקוד. 
הקריטריונים לקביעת אבחנה של הפרעת הסתגלות קלה הינם:
1. כאבים והגבלות גופניות לאחר תאונת הדרכים.
1. עצבנות.
1. התגברות חרדה כללית. 
1. דכדוך ותחושת חוסר תקווה.
1. פגיעה בדימוי ובערך העצמי.
1. חוסר שקט.
1. אנהדוניה (חוסר הנאה מפעילות) וירידה בהנאה מפעילות בכלל. 
קריטריונים אלה נמצאו תואמים את מצבו הנפשי של מר יזרעילוב. מצב זה מאפיין תסמונת כרונית קלה של הסתגלות, הנמשכת יותר משלושה חודשים ומלווה בחרדה ודכדוך, משולבת עם הסתגרות ופגיעה נפשית קלה בתפקוד.  
אבחנה: Chronic adjustment disorder , מאחר והוא עונה על הקריטריונים לאבחנה זו לפי ה DSM 5 - DIAGNOSTIC SYMPTOM MANUALE.
מן המסמכים הרפואיים עולה כי עוד בטרם תאונת הדרכים החל מר יזרעילוב לסבול מתסמינים נפשיים בעקבות השתתפותו במלחמת "חרבות ברזל", לרבות נדודי שינה, מחשבות חוזרות על אירועים טראומתיים וירידה במצב הרוח. בהמשך, לאחר תאונת הדרכים מיום 02.02.2025, חלה החמרה במצבו הנפשי, אשר באה לידי ביטוי בעלייה ברמת החרדה, בהחרפת קשיי השינה, בחשש מנסיעה ברכב, בצורך מוגבר בשליטה בעת הנהיגה ובפגיעה נוספת בתפקודו ובהסתגלותו.
לפיכך, התרשמתי כי קיימים שני גורמים בעלי קשר סיבתי למצבו הנפשי הנוכחי. הראשון הינו החשיפה לאירועי המלחמה והשירות הצבאי, אשר היוו את ראשית התפתחות התסמינים הנפשיים; והשני הינו תאונת הדרכים, אשר גרמה להחמרה נוספת של אותם תסמינים ולהעמקת הפגיעה התפקודית.
ההפרעה הנפשית ממנה סובל מר יזרעילוב משפיעה עליו במספר תחומי חיים.
בתחום התעסוקתי – לאחר התאונה נעדר מעבודתו למשך מספר חודשים, ובהמשך שב לעבודתו, אולם מתאר קושי בהסתגלות ובהתמודדות עם השלכות האירועים שעבר.
בתחום התפקודי – מתאר פגיעה בדימוי העצמי, קושי לקבל את מצבו לאחר הפציעה, קושי להיעזר באחרים ותחושת מבוכה סביב מגבלותיו הגופניות והצורך בטיפול תרופתי.
בתחום הבין-אישי – מתאר קושי לשתף את סביבתו במצוקתו, הימנעות מחשיפת קשייו בשל הרקע המשפחתי והתרבותי ממנו מגיע, וחשש כי מצבו הנפשי יפגע בעתידו האישי ובאפשרויות השידוך.
אציין שלא התרשמתי בבדיקה כי קיימת הפרעה בתר חבלתית (פוסט-טראומתית) מכיוון שלא מתקיימים בבדיקתו הפסיכיאטרית סימפטומים של עוררות יתר, חודרנות של מחשבות המזכירות את הטראומה, הימנעות מלאה/משמעותית מכל סימן המזכיר את הטראומה ו/או ירידה משמעותית בתפקוד כתוצאה ישירה מסימפטומים אלו.
התרשמתי כי הפרעת ההסתגלות ממנה סובל מר יזרעילוב מתבטאת כיום בסימנים קליניים שארתיים, בהפרעה קלה בתפקוד הנפשי והחברתי ובהגבלה קלה בכושר עבודתו.
המלצתי כיום- במידה ויבחר, טיפול פסיכולוגי/פסיכותרפי, יכול להקל על תסמיני התסמונת ההסתגלותית ממנה סובל. טיפול זה ניתן במסגרת סל הבריאות באמצעות קופות החולים.
יובהר כי בשלב זה, מאחר שטרם חלפו שנתיים ממועד התאונה, איני קובע נכות צמיתה. להערכתי, נכון לקבוע בשלב זה נכות נפשית זמנית בלבד, ויש מקום לבדיקה חוזרת בחלוף לפחות שנתיים ממועד התאונה, על מנת להעריך את מצבו הנפשי של מר יזרעילוב ולקבוע האם נותרה נכות צמיתה.
נוכח כל האמור לעיל, ולאור המתואר אני סבור כי שיעור נכותו הנפשית של מר יזרעילוב עקב התאונה נשוא תביעה זו, היא זמנית בשיעור של 10% לפי סעיף 34 ב (2) לתקנות הביטוח הלאומי , כאשר 5%  מן הנכות מיוחסים להשפעת אירועי מלחמת "חרבות ברזל", ו-5% נוספים מיוחסים להחמרת מצבו בעקבות תאונת הדרכים נשוא תביעה זו.

